Diwrnod hyfforddi 'coed glas' yn chwarae plant i Sheena
13 MAI 2011DATGANIAD NEWYDDION: 14621
This news story is now over a year old and information may no longer be accurate or up-to-date. It might also contain obsolete links. Please use our search link on the left to look for more recent information. Gwnaeth Sheena O'Leary, sy'n Swyddog Addysg gyda Chomisiwn Coedwigaeth Cymru, ddefnydd da o'i diwrnod hyfforddiant "coed glas" yn ddiweddar, rai dyddiau cyn rhoi genedigaeth i'w phlentyn cyntaf.
Ymunodd Sheena â'i chydweithwyr o'r tîm Coetiroedd ar gyfer Dysgu yng nghanolfan ymwelwyr Garwnant ger Merthyr Tudful i drosglwyddo sgiliau gwaith coed i blant a phobl ifanc.
Defnyddiodd Sheena, sy'n disgwyl ers wyth mis, ei diwrnod olaf yn y gwaith i droi boncyff ffawydd mawr yn stôl bedair troed - ac yna, naw diwrnod yn ddiweddarach, rhoddodd enedigaeth i fachgen bach o'r enw Aled Peter Phillips, a oedd yn pwyso 7 bwys 6 owns. Meddai, "Yn fy ngwaith i, rydw i wedi hen arfer dysgu pobl eraill am werth tyfu coed a'u cynaeafu i gynhyrchu amrywiaeth o gynhyrchion coed.
"Yn sgil y diwrnod hyfforddiant hwn, cefais gyfle i roi'r hyn yr ydw i wedi bod yn ei bregethu ar waith, ac i gynhyrchu rhywbeth a fydd yn gyfleus iawn i eistedd arno, a minnau a phlentyn bach i ofalu amdano!"
Bu aelodau o'r tîm Coetiroedd ar gyfer Dysgu yn dysgu sut i ddefnyddio meinciau plaenio, bwyeill ac offer llaw eraill i droi darnau o goed yn gynhyrchion defnyddiol megis bwydwyr adar ac offerynnau cerdd, dan oruchwyliaeth Scott Blytt Jordens o Dragonfly Creations.
Gan ddefnyddio boncyffion newydd eu torri – neu foncyffion glas – dangosodd Scott pa mor hawdd yw hollti coed i wneud nifer o gynhyrchion drwy ddefnyddio'r technegau a'r offer cywir.
Bydd y cwrs gweithio gyda choed glas yn arbennig o ddefnyddiol ar gyfer rhaglenni Ysgol Goedwig a chyrsiau hyfforddi Arweinwyr Ysgol Goedwig, gan y bydd y prosiectau a ddysgir yn gallu cael eu cwblhau gan ddysgwyr dros nifer o sesiynau.
Bydd y sgiliau hyn yn ddefnyddiol hefyd ar gyfer cyflwyno sesiynau i grwpiau oedran hŷn, yn ogystal â phlant.
Meddai Carol Travers, rheolwr y tîm Coetiroedd ar gyfer Dysgu yn Ne Cymru, "Mae aelodau'r tîm wedi bod yn gofyn am y math hwn o ddatblygiad proffesiynol ers peth amser, ac roedd yn brofiad gwerth chweil.
"Mae wedi rhoi hyder i'r tîm cyfan i weithio gyda choed glas ac i drosglwyddo'r sgiliau a ddysgir i'r grwpiau niferus yr ydym yn gweithio gyda hwy mewn coetiroedd ar draws Cymru."